CPF ยกเลิกแผนควักเงิน 404 ลบ. ซื้อฟาร์มหมูรัสเซีย “BiltOil LLC.”
CPF แจ้งยกเลิกการเข้าซื้อบริษัทย่อย “BiltOil LLC.” ซึ่งเป็นธุรกิจฟาร์มสุกรที่ประเทศรัสเซีย เนื่องจากดำเนินการภายใต้เงื่อนไขบังคับก่อนระบุไว้ในสัญญากำหนดกรอบแผนการซื้อขายหุ้นไม่เสร็จสมบูรณ์ภายในระยะเวลาที่กำหนด
29 ต.ค. 2564

นางกอบบุญ ศรีชัย เลขานุการบริษัท เจริญโภคภัณฑ์อาหาร จำกัด (มหาชน) หรือ CPF ได้เผยแพร่ข้อมูลสารสนเทศผ่านตลาดหลักทรัพย์วันนี้ (29 ตุลาคม 2564) เรื่องการเข้าซื้อบริษัทย่อยใหม่ในประเทศรัสเซีย (Limited Liability Company BiltOil หรือ “BiltOil LLC.”) ตามหนังสือที่ บมจ. จภอ. 034/2564 ลงวันที่ 17 พฤษภาคม 2564 นั้น เนื่องจากการดำเนินการภายใต้เงื่อนไขบังคับก่อนระบุไว้ในสัญญากำหนดกรอบแผนการซื้อขายหุ้นไม่เสร็จสมบูรณ์ภายในระยะเวลาที่กำหนด จึงส่งผลให้สัญญาดังกล่าวสิ้นผล และรายการเข้าซื้อลงทุนดังกล่าวถูกยกเลิกไป
อนึ่ง เมื่อวันที่ 18 พ.ค.2564 บริษัทฯ แจ้งต่อตลท. ว่า เมื่อวันที่ 17 พ.ค.2564 Charoen Pokphand Foods (Overseas) LLC. และ CPF Netherlands B.V. I ซึ่งเป็นบริษัทย่อยของบริษัทฯ ได้เข้าลงนามทำสัญญากำหนดกรอบแผนการซื้อขายหุ้นใน Limited Liability Company BiltOil (BiltOil LLC.) กับ Aleinikov Sergey Valerievich และ  Shamikhin Oleg Albertovich (Framework Agreement) เพื่อเข้าซื้อเงินลงทุนทั้งหมดใน BiltOil LLC. โดยคาดราคาซื้อขายเบื้องต้นอยู่ที่ 950,000,000 รัสเซียรูเบิลหรือเทียบเท่าประมาณ 404 ล้านบาท (อ้างอิงอัตราแลกเปลี่ยน ณ วันที่ 17 พ.ค.2564 เท่ากับ 0.4253 บาท ต่อ 1 รัสเซียรูเบิล ) และบริษัทฯ คาดว่าการเข้าทำรายการจะแล้วเสร็จภายในไตรมาส 3/64
 